《题梅仙观》
宋代·吕防

尝读子真传，掩卷屡长叹。如何忠正资，适在元成间。

危言论时政，条畅穷根源。直节破奸胆，愤气冲儒冠。

上书辄报罢，九九惭齐桓。是时公卿辈，曾不为厚颜。

雄文灿方册，至今日星攒。深机识祸福，拂衣九江干。

一朝弃妻子，变姓抱吴关。位卑而言高，自古为尤难。

斯人能保身，出处何其艰。繄子偶得邑，驾言谒仙坛。

坛侧千丈松，凛凛清风还。寿春下新诏，高蹈翠琰刊。

壁间罗隐记，中理极可观。当年康乐公，游览遍名山。

云何此佳迹，未被金石言。真人久怅望，伫看西飞鸾。

作者简介：龙游人，字大防。神宗熙宁六年进士。累官知饶州府。有学行，从游者众。为龙游士子发举之第一人。